Kollár, Boris, predseda NR SR (2021-05-14):
Ďakujem velice pekne, pán predsedajúci. Vážená pani ministerka, ja nebudem teraz sa opakovať, to, čo som povedal včera, lebo to už zaznelo. Ale ja sa nestačím diviť, ako tuná počúvam, pani ministerka, jak vy ste pripravená urobiť ambiciózny zákon. Ja sa pýtam, čo ste robili celý rok? Čo ste robili celý rok? (Potlesk.) Koľko budeme ešte počúvať, že ste ambiciózna? Ešte ďalší rok? Tretí rok? Vám, vám, nám tunák hovoríte, že tunák máme 7 ľudí v kolúznej väzbe. A že jeden pán generál Lučanský je mŕtvy. Koľko potrebujete mŕtvych Lučanských? Jedného? Nestačí? Desiatich potrebujeme mať mŕtvych? Nestačí? Päťdesiati vám budú stačiť, pani ministerka? Koľkátich potrebujete, aby vám to stačilo a zmenili ste to? To je najkrajšie, keď chcete niekoho poslať do prdele, tak mu poviete: „Pripravíme skupinu odbornú, budeme o tom rokovať, som pripravená ambiciózne sa k tomu postaviť.“ A to už je len také blá, blá, blá, blá. Rok ste ministerkou, do dneska to nie je. Ja som vás o to prosil na jeseň minulého roku. Ja si myslím, že priemerný právnik by to za 3-4 mesiace zhltol. Nie, vy ste sa na to vykašlala, pani ministerka. Keby ste sa na to nevykašlala, tak to tu teraz predložíte a mám to hotové. Nie, vy ste to neurobili. A toto vám vyčítam. A neoblbnete ma tým, že treba sa ambiciózne pripraviť teda, ja som ochotná. To sú také bláboly, že sa to nedá počúvať. (Potlesk.) Ja som veľmi sklamaný z toho, že sme o tomto hovorili už pred rokom. Ja som veľmi sklamaný z toho, že keď sa náhodou nejaký politik slovkom zmieni o vyšetrovateľoch, o prokurátoroch, všetci sú na větvi. Novinári píšu: „Jak si to dovoľujete! Ako si to dovoľujete zasahovať do vyšetrovacieho procesu, do súdneho!“ A ja sa pýtam, jak si oni dovoľujú zasahovať legislatívcom, poslancom do našeho procesu! Veď tunák máme legislatívu, máme tuná výkon, máme tu súdnu moc a máme tunák rozdelenie tejto moci. My nemôžeme, tam to rešpektujem. Ja si nedovolím konštatovať a komentovať a napádať rozhodnutie sudcu ani prokurátora ani sa do toho procesu nijakým spôsobom nerýpem. A ja sa divím, že tunák si dovolí prokurátor nejaký, ja neviem, teraz ste to čítali, komentovať poslancov, komentovať tento proces legislatívcov! Oni majú vykonávať to, čo sa tu v tomto parlamente rozhodne. Bez debaty a diskusie. Tak ako my nemáme diskutovať o rozhodnutiach súdov. Toto si uvedomme! Na každú stranu, prosím. A tunák, pani ministerka, to je také nepoctivé, čo ste povedali, že tunák sa bojíme, že niekto tam skončí, že to robíme pre seba?! Pani ministerka, myslíte, že takéto podpásovky som vám tunák ja dával, keď ste bojovali o to, aby vás neodvolali?! (Potlesk.) Je mi to veľmi ľúto. Je mi to veľmi ľúto. A teraz ďalej také, také blafovanie alebo také, taká masírovacia, masírovanie verejnej mienky, že tunák chceme púšťať zlodejov a vrahov a ja neviem čo? Veď to nie je pravda! Je to nepoctivé z vašej strany, keď toto rozprávate. Je to nepoctivé, pani ministerka, a veľmi ma to mrzí. Preto, lebo všetko sa dá urobiť, upraviť. Áno, v druhom čítaní to môžeme všetko upraviť, tieto veci. Ale nechcite nahovoriť ľuďom, že my keď upravíme lehotu kolúznej väzby na európsku úroveň, ako to majú v Rakúsku, v Česku alebo v Nemecku, že ideme púšťať väzňov, pre Boha živého! Ja mám pocit, že dvaja ministri sedia v base za SNS. A oni neboli v kolúznej väzbe, tak čo nám to tuná chcete nahovoriť?! Že chce niekto púšťať väzňov. Keď vyšetrovateľ a prokurátor má dostatok dôkazov, tak tú kolúznu väzbu nepotrebujete na to, aby ste ho mohli zavreť, aby dostal spravodlivý trest. Prečo tento naratív tuná používate, že my ideme púšťať ľudí! To znamená, že priznávate, že tú kolúznu väzbu používate ako trest!! Čo je neprípustné! Veď to neni trestom, ale vy to takto používate, preto proti tomu bojujeme. Jak môžete povedať, že my ideme teraz mariť vyšetrovanie?! A kto ho marí v Rakúsku? Tam nie som predseda parlamentu. Kto ho marí v Česku? Tam tiež nie som predseda parlamentu. Ani títo poslanci tam nesedia. Kto ho tam marí? Kto ho marí v Nemecku? Pani ministerka, vy ste boli štátna tajomníčka, keď tu bola CPT, keď tu boli z európskeho výboru. Však vy o tom dobre viete už dlhé roky, už ste to mohli mať dávno pripravené, len vás to nezaujímalo. Možno súdna mapa je niečo dôležitejšie pre vás, no ale ľudské životy a, a čo sa tam deje, asi nie. Ja tu nechcem ďalší rok počúvať, že ste pripravená. Ja chcem to prijať, tak to doneste. Však ja som povedal, že vám to podporíme. Ale nie týmto spôsobom. A snaží sa urobiť tuná niečo z nás pomaly kriminálnikov, že to robíme pre seba?! To by som si nikdy nedovolil voči vám, pani ministerka, takéto niečo. A tunák hovoriť, že chceme púšťať väzňov?! Toto chcete takto polarizovať spoločnosť? Kto by ich chcel púšťať? Keď sú tam dôkazy a prestanú platiť kolúzna, prestane platiť kolúzny dôvod, prečo by si na ten súd nemohli počkať na, na slobode? Prečo?! Né, my ich chceme mať vo väzbe! Lebo to je trest, pani ministerka. To je trest. A my si to zamieňame. Tu platí prezumpcia neviny, a keď to necítite, tak nebuďte ministerkou spravodlivosti, prosím. (Potlesk.)